Ulrich Bremi
Dr Ulrich Bremi (* 6. Novämber 1929 z Züri, † 17. Juni 2021 in Zolike) isch e Schwyzer Unternämer un Bolitiker (FDP) gsii. Är isch 1990/91 Bresidänt vum Nationalrot gsii.

Lääbe 
Dr Bremi isch e Suhn vum Heinrich Bremi, em Chaufmann, un dr Johanna Sennhauser gsii. No dr Uusbildig an dr Metallarbaiterschuel z Winterthur un dr Mittelschuel het er vu 1950 bis 1954 Maschineböu an dr ETH Züri studiert. Erschti Beruefserfahrige het dr Ulrich Bremi vu 1955 bis 1961 bi dr Firestone AG z Brattele gmacht. Vu 1962 bis 1990 het er d Bauer Kaba Gruppe glaitet, ab 1968 as Delegierte un ab 1992 as Vizebresidänt vum Verwaltigsrot. Vu 1990 bis 1998 isch er Bresidänt vum Verwaltigsrot vu dr Georg Fischer AG z Schafuuse un vu 1992 bis 2000 vu dr Swiss Re z Züri gsii.

Vu 1991 bis 2000 het er dr Verwaltigsrot vu dr Flughafe-Immobilie-Gsellschaft z Chloote bresidiert un vu 1988 bis 1999 dr Verwaltigsrot vu dr Züri-Zytig. Vu 2005 bis 2008 isch er Bresidänt vu dr «ETH Zürich Foundation» gsii. Dr Bremi isch Mitglid vum Arbaitgeberverband vum Kanton Züri gsii, vu 1984 bis 1991 as Bresidänt, un au Mitglid vu dr Gsellschaft fir Hochschuel un Forschig (Bresidänt 1968-1976) un vum 1985 grindetet Verain Taten statt Worte. In dr Schwyzer Armee het er zletscht as Oberschtleutnant dient.

Dr Bremi het z Zolike gläbt. Är isch vu 1964 bis zue irem Dod mit dr Anja Bremi-Forrer (1935-2018) ghyrote gsii. Us dr Eh sin zwoo Dechtere firigange.

Bolitik 
Vu 1963 bis 1975 het dr Bremi em Zürcher Kantonsrot aaghert, vu 1969 bis 1973 as Bresidänt vu dr FDP-Fraktion. In dr Amtsperiod 1973/74 isch er Kantonsrotsbresidänt gsii.

Anne 1975 isch dr Bremi in Nationalrot gwehlt wore, är het dert vu 1986 bis 1989 di Freisinnig-Demokratisch Fraktion vu dr Bundesversammlig bresidiert. In sym letschte Amtsjohr 1990/91 isch er Nationalrotsbresidänt gsii.

Fir d NZZ isch dr Bremi en Verdrätter vum «alte Zürcher Wirtschaftsfreisinn» gsii, di fir dr Kanton karakteristisch äng Verbindig vum Unternämerdum mit dr FDP, wu langi Zyt dr bolitisch Ton aagee het, un au vum Schwyzer Milizsischtem. Är het wirtschaftsliberali, aber nit liberteri Positione verdrätte.

Weblink 
 
 
 Websyte vum Ulrich Bremi

Fueßnote 

Unternämer, Fabrikant
Schwiizer Nationalrot
Kantonalpolitiker
FDP-Mitgliid (Schwiiz)
Person (Zolike)
Zürcher
Schwiizer
Maa